Black Leaves delf diep vir oorwinning | Xplorio Gansbaai
Black Leaves delf diep vir oorwinning
Na Black Leaves se vorige neerlaag teen Hawston, was die oorwinning teen Caledon net die regte doepa verlede Saterdag (1 April).
Die manne van die Baai kry nou die geleentheid om Standards van Bredasdorp met vertroue te gaan pak eerskomende naweek.
Met 'n dag vir goeie rugby het Black Leaves weer eens aan sy ondersteuners getoon dat hy vanjaar moeilik op sy tuisveld geklop gaan word.
Met die swaarder agttal, was daar geen twyfel dat Caledon die Baai-voorhoede wil opdreun nie!
Ironies genoeg kon Caledon die Gansbaaiers van die bal afstoot in 'n vaste skram om 'n vasskop te maak.
Met die bal in die hand het Black Leaves se agterlyn dit met aanvallende spel verhoed en sy voorspelers goed in posisie geplaas om teenaanvalle in die kiem te smoor.
Die Baai ruik eerste bloed met die vlugvoetige Brendan-Lee Dickson wat 'n vinnige hangskoppie net-net oor die opponente se koppe sit en dan weer raakvat om deur te seil vir 'n manjifieke drie, verdoel deur Evan Visser. (7-0).
Deurentyd het die twee spanne mekaar nie een oomblik laat wegkom nie en hier veral het Bradwill Europa, Reduwaan Preslin, William Swarts, Frankie Pieter, Enwill Hickley en Melvin Tobias met goeie haakwerk onder die Caledonners ingeseil.
Standards van Bredasdorp bly maar vir die manne 'n moeilike opponent.
Standards is veral prominent in hul lynstaan fasette van waar hulle met hul erkende dryfmaalbewegings vorendag kom om aan hul agterlyn goeie balbesit te gee.
Soos Black Leaves dit teen Caledon gedoen het met vinnige opskietverdediging kan Bredasdorp se aanvalle ook in die kiem gesmoor word. Black Leaves kan net voortbou uit hul goeie vertoning teen Caledon.
Black Leaves se B en C spanne stel ook glad nie teleur nie en is besig om hul stempel behoorlik af te druk op hul meer ervare teenstanders.
Manne wat hier sterk na vore tree is veral Carlo Pieters, Jan Fourie, Jes-Lee Titus, Marshall Alkers, Donald Dickson en Stiaan Jantjies. Langs hierdie weg wil die Black Leaves Rugby klub sy opregte dank uitspreek teenoor die plaaslike munisipale raad en amptenare vir hul volgehoue instandhouding van die Blompark Sportgronde. Die klubbestuur duld geen vandalisme en ongewenste of barbaarse optredes by hierdie sportkompleks nie.